b'\n_START_ARTICLE_\nGudrun Osvivsdotter\n_START_PARAGRAPH_\nGudrun Osvivsdotter (islandsk: Gu\xc3\xb0r\xc3\xban \xc3\x93sv\xc3\xadfursd\xc3\xb3ttir) var en islandsk kvinne p\xc3\xa5 900-tallet, og er hovedpersonen i islendingesagaen Laksd\xc3\xb8la saga som tar for seg historien til laksd\xc3\xb8lene. I sagaen blir hun framstilt som en stolt og dyktig kvinne som gifter seg fire ganger, egger opp menn til \xc3\xa6ttestrid, og som p\xc3\xa5 sine eldre dager konverterer til kristendommen og blir Islands f\xc3\xb8rste nonne. Et sentralt tema i Laksd\xc3\xb8la saga er trekantdramaet hun er med i sammen med Kjartan Olavsson og Bolle Torleiksson.\n_START_SECTION_\n\xc3\x86tt\n_START_PARAGRAPH_\nGudrun er datteren til Osviv som er s\xc3\xb8nn av Helge. Helge er s\xc3\xb8nn av Ottar som er s\xc3\xb8nn av Bj\xc3\xb8rn den austr\xc3\xb8ne som er s\xc3\xb8nnen til Kjetil Flatnev. Osvivs mor het Nidbj\xc3\xb8rg, og hennes mor var Kadlin som var datter av Gange-Rolv, som er s\xc3\xb8nnen til \xc3\x98ksna-Tore. Gudruns mor het Tordis Tjodolvsdatter. Gudrun vokser opp p\xc3\xa5 Laugar i S\xc3\xa6lingsdal og har fem br\xc3\xb8dre som heter Ospak, Helge, Vandr\xc3\xa5d, Torr\xc3\xa5d og Torolv._NEWLINE_Gudrun f\xc3\xa5r i alt tre barn, Tord Tordson med Tord Inngunnarsson, og Torleik Bolleson og Bolle Bolleson med Bolle Torleiksson. Bolle Bolleson er den mest kjente av de to, og dukker opp i T\xc3\xa5tten om Bolle Bolleson og T\xc3\xa5tten om Snegle-Halle.\n_START_SECTION_\nLiv\n_START_PARAGRAPH_\nGudrun blir beskrevet i Laksd\xc3\xb8la saga som en sterk og stolt kvinne som blir beundret av andre. Hun blir sagt \xc3\xa5 v\xc3\xa6re den fremste av alle kvinner som vokste opp p\xc3\xa5 Island, b\xc3\xa5de for hennes utseende og hennes klokskap. Hun blir i tillegg sagt \xc3\xa5 ha v\xc3\xa6rt en fin og h\xc3\xb8visk kvinne som var kyndigere og med bedre talegaver enn andre kvinner, samt gavmild._NEWLINE_Gudrun er i alt gift med fire menn i l\xc3\xb8pet av sitt liv. Gudrun blir gift for f\xc3\xb8rste gang med mannen Torvald Halldorsson n\xc3\xa5r hun er femten \xc3\xa5r gammel. Dette er et arrangert ekteskap hvor Torvald g\xc3\xa5r direkte til Osviv for \xc3\xa5 be om hennes h\xc3\xa5nd, og f\xc3\xa5r ja uten hennes kjennskap. Ekteskapet deres blir beskrevet som ulykkelig, og det ender med at hun skiller seg fra ham. Det neste ekteskapet Gudrun inng\xc3\xa5r er med Tord Inngunnarsson. Deres ekteskap g\xc3\xa5r vel, men Tord drukner senere utenfor Sk\xc3\xa1lmarnes. Kort tid senere f\xc3\xa5r hun en s\xc3\xb8nn som hun kaller Tord._NEWLINE_Etter Tords d\xc3\xb8d reiser Gudrun tilbake til Laugar. Kjartan Olavsson, s\xc3\xb8nn av Olav P\xc3\xa5 Hoskuldsson, og Bolle Torleiksson bes\xc3\xb8ker ofte S\xc3\xa6lingdalslaugar, og alle sier at Gudrun og Kjartan er et godt par. Kjartan reiser derimot til Norge, og ville ikke ha henne med n\xc3\xa5r hun sp\xc3\xb8r. Etter tre \xc3\xa5r i Trondheim reiser Bolle tilbake til Island, mens Kjartan og tre andre blir holdt igjen i Norge av Kong Olav Tryggvasson. P\xc3\xa5 grunn av misforst\xc3\xa5elser og press gifter Gudrun seg omsider med Bolle i stedet for \xc3\xa5 vente p\xc3\xa5 Kjartan, og dette resulterer i et trekantdrama n\xc3\xa5r Kjartan kommer tilbake til Island. Denne konflikten eskalerer til at Kjartan blir drept av Bolle og Gudruns br\xc3\xb8dre etter \xc3\xa5 bli terget til det av henne. Bolle selv blir senere blir drept av Kjartans br\xc3\xb8dre._NEWLINE_Etter dette bytter Gudrun g\xc3\xa5rd med Snorre Gode og flytter til Helgafell. Gudruns siste mann er Torkjell \xc3\x98yolvsson som er en mektig h\xc3\xb8vding, men ogs\xc3\xa5 han d\xc3\xb8r n\xc3\xa5r han drukner i Brei\xc3\xb0afj\xc3\xb6r\xc3\xb0ur._NEWLINE_Etter Torkjell \xc3\x98yolvssons d\xc3\xb8d blir Gudrun en god kristen, og blir beskrevet som den f\xc3\xb8rste nonnen p\xc3\xa5 Island og den f\xc3\xb8rste kvinnen p\xc3\xa5 Island som l\xc3\xa6rte seg Davids salmer. Det er ogs\xc3\xa5 sagt at hun lot bygge en kirke p\xc3\xa5 Helgafell. Etter hennes d\xc3\xb8d blir hun begravet der.'